RESOLUCIÓN do 26 de setembro de 2005 pola que se adxudican as bolsas para estadías no estranxeiro e en centros españois situados fóra da comunidade autónoma, convocadas na Orde do 29 de abril de 2005 (Diario Oficial de Galicia, do 10 de maio), pola que se convocan as bolsas correspondentes a diversas accións de formación de investigadores do Programa de Recursos Humanos do Plan Galego de Investigación, Desenvolvemento e Innovación Tecnolóxica para o ano 2005.
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 10/10/2005

Por Orde do 29 de abril de 2005 (DOG do 10 de maio) convocáronse, entre outras accións do Programa de Recursos Humanos do Plan Galego de Investigación, Desenvolvemento e Innovación Tecnolóxica, bolsas para estadías no estranxeiro e en centros españois situados fóra da comunidade autónoma.
Conforme o disposto nas bases da citada convocatoria, desde o 27 de xuño ao 7 de xullo expuxéronse as listas das solicitudes admitidas e excluídas, podendo durante ese mesmo período os interesados formular reclamacións para emendaren erros e falta de documentos.
Rematado este prazo e estudadas as reclamacións presentadas, as solicitudes admitidas foron estudadas pola Comisión de Selección de Investigación, creada polo Decreto 37/1998, do 30 de xaneiro (DOG do 6 de febreiro).
Unha vez determinada a relación provisional de axudas propostas e co obxecto de realizar o preceptivo trámite de audiencia, esta dirección xeral concedeu un prazo desde o 22 de xullo ao 3 de agosto para formular as alegacións oportunas. Rematado o dito prazo, as reclamacións foron estudadas pola Comisión de Selección de Investigación.
En consecuencia, atendendo á proposta definitiva elaborada pola citada comisión, esta consellería
RESOLVE:
Primeiro.-Concederlles as bolsas para estadías fóra da comunidade autónoma ás persoas que se relacionan no anexo I desta resolución para realizaren investigación nos centros que se sinalan, durante o período de tempo que se especifica e na contía que se indica en cada caso. As bolsas que se sinalan cun asterisco están cofinanciadas con fondos FSE da UE nun 75%.
Segundo.-No caso de se producir algunha renuncia ás axudas a que se refire o anexo I desta resolución, a Dirección Xeral de Investigación, Desenvolvemento e Innovación procederá, se é o caso, e tendo en conta o saldo de crédito dispoñible no correspondente expediente, a adxudicarlles a dita axuda a outros candidatos de acordo coa lista de suplentes elaborada pola Comisión de Selección de Investigación e que se inclúe no anexo II desta resolución.
Terceiro.-O pagamento das bolsas farase segundo o establecido no punto 11 das bases da convocatoria.
Cuarto.-A Dirección Xeral de Investigación, Desenvolvemento e Innovación adoptará as medidas necesarias para a formalización dos documentos de aceptación das bolsas a que se fai referencia no punto 11 das correspondentes bases e para a instrución dos correspondentes expedientes de gasto.
Quinto.-O incumprimento por parte dos beneficiarios de calquera das bases da convocatoria suporá a perda do dereito a percibir a subvención correspondente.
Sexto.-Esta resolución pon fin á vía administrativa, e contra ela poderán os interesados interpoñer potestativamente recurso de reposición ante o mesmo órgano no prazo dun mes, contado a partir do día seguinte ao da publicación desta resolución no Diario Oficial de Galicia. De non estimar a interposición deste recurso, poderá interpoñer recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados a partir do día seguinte ao da publicación desta resolución no Diario Oficial de Galicia.
Santiago de Compostela, 26 de setembro de 2005.
Fernando Xavier Blanco Álvarez
Conselleiro de Innovación e Industria